作者:劉商
標題:琴曲歌辭：胡笳十八拍
內容:漢室將衰兮四夷不賓，動干戈兮徵戰頻。哀哀父母生育我，見離亂兮當此辰。紗窗對鏡未經事，忽將薄命委鋒鏑，可惜紅顏隨虜塵。馬上將餘向絕域，厭生求死死不得。戎羯腥羶豈是人，萬裡重陰鳥不飛，寒沙莽莽無南北。如羈囚兮在縲絏，憂慮萬端無處說。使餘力兮翦餘發，早被蛾眉累此身，空悲弱質柔如水。山川路長誰記得，何處天涯是鄉國。自從驚怖少精神，漫漫胡天叫不聞，明明漢月應相識。水頭宿兮草頭坐，風吹漢地衣裳破。羊脂沐發長不梳，氈帳時移無定居，日月長兮不可過。怪得春光不來久，胡中風土無花柳。天翻地覆誰得知，是非取與在指撝，言語傳情不如手。男兒婦人帶弓箭，塞馬蕃羊臥霜霰。寸步東西豈自由，竟夕無雲月上天，故鄉應得重相見。憶昔私家恣嬌小，遠取珍禽學馴擾。如今淪棄念故鄉，旦夕思歸不得歸，愁心想似籠中鳥。當日蘇武單於問，道是賓鴻解傳信。學他刺血寫得書，遂令邊雁轉怕人，絕域何由達方寸。恨淩辱兮惡腥羶，憎胡地兮怨胡天。生得胡兒欲棄捐，朝朝暮暮在眼前，腹生手養甯不憐。日來月往相推遷，迢迢星歲欲周天。無冬無夏臥霜霰，幾回鴻雁來又去，腸斷蟾蜍虧複圓。破瓶落井空永沉，故鄉望斷無歸心。寧知遠使問姓名，如今果是夢中事，喜過悲來情不任。童稚牽衣雙在側，將來不可留又憶。還鄉惜別兩難分，淚痕滿面對殘陽，終日依依向南北。莫以胡兒可羞恥，思情亦各言其子。手中十指有長短，南風萬裡吹我心，心亦隨風渡遼水。歎息襟懷無定分，當時怨來歸又恨。不知愁怨意若何，不緣生得天屬親，豈向仇讎結恩信。去時只覺天蒼蒼，歸日始知胡地長。重陰白日落何處，征途未盡馬蹄盡，不見行人邊草黃。行盡胡天千萬裡，惟見黃沙白雲起。馬饑跑雪銜草根，努力前程是帝鄉，生前免向胡中死。歸來故鄉見親族，田園半蕪春草綠。明燭重然煨燼灰，出入關山十二年，哀情盡在胡笳曲。